
    POZDRAVI SVE KOJE VIDIŠ

     

  
    NESVIJEST

     

    Nisi otišla

Još te vidim kroz zid

I bilježim

Kako dišeš

tako uzmičem

Tijelo ti nije golo

samo u dušu upiru prstom

i dahću joj u slušalicu

“…znaš da te imam

i da ću te uhvatiti…”

Nije mi u ruci

Ne želim se držati

“…dok još jednom

padaš u krilo…”

Za prljave šipke

Za malo izgleda

“…drugom.

Stani.

Padni na mene…”

    Ja se neću pomaknuti

s crvenog tepiha

Na njemu dobivam upalu pluća

I padam u nesvijest

pred svima

  
    JURIŠ

     

    Odjednom…

Naglo je zatoplilo

Neki ljudi su me pokušali zaustaviti

ali prije nego su i pomislili

bio sam daleko

Bio sam crta

a ne led

crtež

a ne voda

Brzina

kojoj je zvuk prespor

a slika uvijek ista

Čekam te na

suhom

prozirnom

toplom

nečujnom

kvadratu blata

u prvom valu

juriša

  
    ŠETNJA

     

    Ne znam

hoću li se sjećati

ovog sudbonosnog susreta

jednom kad shvatim

da smo i ti i ja

jednako prazni

i ne nosimo

vrijeme

onako kako se nosi

samo ga nemarno

razbacujemo na sve

zagađene strane svijeta

Na sva četiri puta

na koja nismo krenuli

jer nas vode u predugu šetnju

koja uvijek

uvijek završava

u tvom krilu

  
    CRNA ELEKTRONSKA PLOČA

     

    Poljubimo crnu elektronsku ploču

i namažimo se kredom

Ovdje više nema nikog

a bilo ih je previše

Pokraj vremena stoje

i samo dignu ruke

kad je

sreća

    Poljubimo crnu elektronsku ploču

i dijete koje nikad ne zna odgovor

a ne možeš ga naučiti

Ovdje se ne misli

Ovdje mi je zlo od tvoje igre

    U mislima na crnu elektronsku ploču

tresem ovaj grad

Tako lijepi

a tako kratki

Tako snažni

i puni sebe

“Volim ja vas

i ovo je za vas

Ovo je za sve vas

Nosite me kući”

    S ljubavlju iz crne elektronske ploče

Ja sam bezbojno svijetlo

a ti si crvena plastika

Na naš osmijeh

oni će podivljati

  
    PREJAKI

     

    Zaštiti me od mene

jer poznam svoje zlo

jer nemam rane

samo me na čistoj koži peče savjest

Polako

Nekako ćemo već objasniti

zašto sam danas siv

i zašto te vučem na svoju stranu

    Opet su pogriješili

Prodor kroz sredinu

i prednost koju ovako neće sustići

Sreća je pod gredom

i u mojim nogama

i u mojem tijelu kad te zanosi u stranu

    Danas smo jednostavno

prejaki

  
    KOPLJE

     

    Kupi mi koplje

jer ne mogu se više ni potpisati

pa da se njime barem obranim

od napada dobrote

Moja prijateljice

Ovo je

Ovo je stvarno glupo

Prestajem vjerovati u sebe

onog trena kad me proslave

i izbodenog bace

u ljekoviti mulj

Na putu za Santa Fe

kad nisam još ni krenuo

a već trebam

stati da se odmorim

    Eto zato mi treba koplje

Da na njega nataknem

tvoje predivno lice

I utonem u beton

Od trave

Od lišća

Od željezne volje

Od mojih dragih dlanova

kad su bijeli kao san

    Na njima trčim do tebe

  
    VODA

     

    Stani

Sad mi je potpuno jasno

Ja sam ti

a ti si hodnik pun vode s plavim svijetlom na kraju

Od vrha

do dna

Dišem ispod površine

Dodirujem te po grudima

Slušam kako ti se pune pluća

Toplo je

Ovdje ispod vode toplo je

Puno sigurnije nego iznad

Puno bliže nego ikad

Ostani mi tiha kad vičeš

i čvršće me primi kad bez gledanja

roniš na dah

    I čuvaj se

  
    MAKADAM

     

  
    PRAZNICI

     

    Praznici su

a ja sam raskomadan od brige

pa me nećete naći

čak i ako podzemne vode

počnu misliti

i bez pitanja primijete

kako su vidjele

moju hrabrost

potpuno oduzetu

u društvu tisuće ostavljenih

prijatelja

s rupama u koljenima

i kamenjem umjesto

nade

    Praznici su

a ja ne provodim struju

i plaši me cijela armija žica

koja pleše nadamnom

dok umotan u lišće

spavam na tavanu srušene kuće

    Šteta nije kad razbijemo

Šteta je kad ne iskoristimo

    Praznici su

Razmišljam

Možemo li još kako gubiti vrijeme

a da izgleda kao

borba za život

    A ja ne provodim struju

i uskoro ću biti mračan

poput parka punog zlih namjera

i šumova koji zvuče

kao da nas stalno netko prati

  
    NOĆ SUDARA

     

    Svježi smo

kao jutro

kad se ovako gledamo

kad ovako plačemo

i spašavamo svijet

    Ja mogu

držati dah duže od tebe

i roniti kroz pijesak

Ja mogu

spaliti korov

i udahnuti njegovu smrt

Ja mogu

odustati od svega

a onda se predomisliti

    Sve ostaje isto

Još uvijek si lažemo

Jer samo tako

mogu zadržati pogled na tebi

Ja mogu

zadržati pogled na tebi

Jer osim tebe

svijet je bijel

i oči su mu krvave

a glas prelagan

Neuvjerljiv

    Ovo je noć sudara

Nađite me kako jecam

nad prolivenim mlijekom

i izgubljenim životima

Bez trokuta

Bez ikakvih oznaka

Ja čekam moćnu mašinu

da me pregazi

i sav moj smijeh

izgura sa ceste

  
    MALA SMRT (SLIJEPE TRI TREĆINE)

     

    Prošla me mala smrt

i zabila se u beton

Kaže tamo joj je lijepo

Udomljena i utopljena

puca svake zime

hladi ti ruke

i pravi se pametna

    Ujutro pred raskršćem

puštam da me prođu

Zadnji čuva kraj

Zadnji pali vatru

Zadnji se brine da brige nestanu

i sretna mala smrt

uđe ti u tijelo

    Sad nema riječi

koje bi je otjerale

    Iskrenost nedostaje

da bi pretjerale

    Jer previše zasluže skromni

pa ne znaju što bi s tim

    Projurimo kroz crveno

Projurimo kroz crveno

Crveno kroz koje jurimo

u širok zagrljaj

male smrti

nema isprekidan zvuk

  
    SANTA FE

     

  
    PUT

     

    Imam bunker u dvorištu

Rat nacrtan na zid

iz lektire za osnovnu školu

Miniranu aleju

Snajper na ulazu u dućan s mješovitom robom

    Imam kolonu od sedamdeset kilometara

Bodljikavu žicu u šalici za kavu

Prekinute veze

i

totalno nepovjerenje

    Ja se kunem da ovaj grad

nije bio ovdje kad sam maloprije prolazio

Tko zna hoće li biti

kad sljedeći put prođem

ako prođem

polje

i ne zaustavim se na slapovima

koji moče daske

    Imam otvoren prozor

Jurim

pokraj šume koja skriva tajna postrojenja

i hrani prazno selo

Pokraj hangara koji šute

i prave se da me ne vide

  
    1985

     

    Izgubio sam se

u dućanu s dvije police

kad su ugasili svijetlo

i optužili me da kradem

morsku sol

    Nisam ja

Same mi ruke lete

Obrisat ću pod

i

baciti smeće

To ima više smisla

nego da

obrišem smeće

i

bacim pod

Curi mi krv iz nosa

i kapa na novu majicu

    Izgubio sam se

u parku

nedaleko od zgrade

Sad živim na penjalici

i čekam da me netko skine s nje

Curi mi krv iz usta

Zapinje za svaku šipku

i hrani mravinjak na tlu

  
    OSTANI

     

    Ostani

U sobi bez zraka

Mrzim se

Treba razbiti prozor

ali nema ga

Jučer je bio ovdje

a danas otišao

svijetliti nekom drugom

    Ostani

Još dan, dva

možda godinu

    Odnesi

Još dan, dva

ostalo ne dam

Ostalo ćeš morati izmoliti usput

Nije nešto

samo je bespotrebno

Pušta ti krv

radi iza leđa

i toplim zagrljajem

produžava samoću

Zato ostani

Izazvat ćemo kišu

a onda je pustiti

da lupi o pod

i pretvori se u

običnu vodu

    Trebam tvoje prste na mom licu

kao preglasan sat

u mraku jutra

Probudi me glasno

Uroni u hladnoću sobe

i razvuci po praznom zidu

Prozora, rekoh, nema

ali ti si tu

Svijetli za mene

Ostani

  
    PRIREDBA

     

    Iz mene izlazi naftovod

Probija zvučni zid

boji suncobrane i trga ventile

Iskusan

Obojen iznutra

Privržen otvorenim prostorima

Oni znaju kako pričati

s pola glasa

a da te čuje cijeli grad

I vole se brinuti

za išarana pročelja

za prolaznike koji prijete

i vesele se

za svu tu prekrasnu

prekrasnu masu

ljepila

koja nas drži zajedno

i seli s mjesta na mjesto

    Danas smo se jako lijepo zabavili

Pričvrsti mi glavu

da se sljedeći put bez straha

zabijem u ogradu

  
    BRAĆA

     

    Sramim se što si izašao iz mog tijela

Ti si otrov za ovo predivno jutro

Svakim gutljajem sve teži

svakim pogledom sve dalji

i poslušan kao dijete

    Ovo je ljubav koja je ostala ista

i ne želim je

jer se previše dijeli

i prelako pretvara u mržnju

Kao ostaci moćne vojske

koji kao male grupe

traže glupu smrt

na ogromnoj

stranoj zemlji

    Ali nemojmo danas

U ovo predivno jutro

traže od mene da ponovo postanem

ono od čega bježim već godinama

Strah me izgubiti te

Strah me izgubiti nas

baš kad mogu priznati

da me nitko nema

kao što se imam ja

Drago mi je što si izašao iz mog tijela

Ti si lijek za ovu dosadnu ljepotu

  
    DRESIRANI

     

    A otac je dresirao pse

i bacao im štap

Još krvav od mene

mokar od ljubavi

i izgubljen u visokoj travi

Ja sam sporiji

od tvojih sinova

ali pletem im noge

gazim preko leđa

i kradem igračke

    Pokušaj se opustiti

Otrovom sam smiren

i sad žuta linija trepće

smanjuje se

Dok režim na dresirane pse

i ljubim ih u usta

Hrabar je

Tko zna hoće li me voljeti

kad sazna da mu više ne bacam štap

Samo praznom rukom zamahnem

a on trči

i osluškuje

    Prazan hod

me drži u utrci

Do prve prave prepreke

Dalje je bijes, ljubavi,

pa ne gledam kamo idem

Više ne gledam kamo idem

  
    UKOČI SE

     

    Mir

Između nas je raznobojna tišina

Ukoči se

i prepusti mojoj savjesti da nas mirno izvede

Jer ja ne želim izviđati mrak

i ne želim kušati prazninu

Prije dokazivanja

je trčanje uzbrdo

skok u dalj

s vrećama pijeska

i kišom na ramenima

    Majka jutra je noć

a po noći svi pokušaji dana

ostaju neuzvraćena ljubav

Tad je mir

Ukoči se

I prepusti mojoj savjesti da nas mirno izvede

Odavde

  
    NESREĆA

     

    Oprostite

Mislim da je vaše vozilo

ušlo preduboko u mene

Smeta mi dok dišem

Pali mi pluća

Prekida u pola rečenice

Možete li ga

molim vas

parkirati negdje drugdje?

    Djeca u crvenim mantilima

pilom režu izgužvani metal

Ispod sam ja

Pijem sok

i čitam novine

Zaprljao sam hlače

ali i dalje sam pristojan

    Oprostite

Stojite mi na prstima

Nema veze što sam upravo poginuo

i sad izlijećem sam iz sebe

(a tako bih ostao)

ne mogu dozvoliti

da me ne vidite

    Ja sam traka za pretjecanje

u žutom podvožnjaku

Ja sam plakat na uglu kazališta

Ja sam suh vodoskok

Maknite mi se s prstiju

  
    SANTA FE

     

    Sagni se, pucaju po nama

šapne mi kondukter i baci se na pod

Nisam ništa čuo

ali vjerujem mu

On ovo prolazi svaki dan

    To je tiha pucnjava

reče mi

Ne želimo probuditi ostale

Ovdje tvoja bijela koža

vrijedi dvostruko

Kad stigneš u Santa Fe

pričat ćeš o tome

samo drži glavu nisko

i otrpi

    Vozim se s ugljenom

u vagonu bez krova

i svako malo padnem

Budale dižu prugu u zrak

iza nas

i nikako da shvate

što im u toj borbi ne valja

Ujutro smo u Santa Feu

čekaju nas zastave

vatrogasni orkestar

i prigodan govor

Osjećam se svečano

mada ima još puta

razgibavam zglobove

i memoriram zahvale

Godišnji odmor može početi

  
    SJAJNO (KONAČNO)

     

    Ljubimo se rukama

To je baš zgodno

za djecu poput nas

koja ne osjećaju vrijeme

i nije ih briga za osjećaje

Jer danas si mi sve na svijetu

sutra mi je svijet ti

a za koji dan

pod nama se savija beton

    Ne plači

Ideš mi na živce

Sve dobro ionako postane odlično

a odlično nema gdje

pa se pokvari

od stajanja na zraku

    Ovdje nije dovoljno hladno

da te premalo osjetim

Mi smo djeca, sjeti se,

djeca idu za šarenim

glasnim

nelomljivim igračkama

Reci samo riječ

i pokvarit ćeš mi svijet

Zato bolje

ne plači

trči

laži

Nasmiješi se

i nestani

Uozbilji se

i ostani

    To bi bilo sjajno

  
    UNUTAR

     

    Pouzdaj se u mene

srušit ćemo nebo

jer nitko ne može

biti iznad nas

Previše voda

da bi bio

pijesak

Previše mutan

da bi bio

bljesak…

    (prolom)

    Prolom oblaka je u mojoj ulici

trgao grane i prevrtao zemlju

Htio sam mu reći da to više ne čini

ali me je izrešetao

prije nego što sam rekao riječ

To ga ne zanima

on spaja tlo s nebom

i trenutno

nema vremena za pravdu

Dođi drugi tjedan

i donesi barem osmijeh

jer njega ti sigurno nije utopio

Tako nešto ne tone

    Čamcem sam krenuo

u lov na prolom oblaka

Imam malo vode

(više mi ne treba

nisam žedan

a i plutam na njoj)

čelično uže

i plastičnu vreću za tijela

Nadam se da sam pogodio broj

kao što ću pogoditi njega

Ne bi htio da se stišće

pa on je barem

vječan

    …jedan je korak

pa pričajmo o tome

S lijepim riječima

smo lijepi poput kiše

A kad njih nestane

i pritisak je manji

svi smo puno nježniji sa sobom

I trpimo se

I pratimo pogledom

I smišljamo bezbroj isprika

koje zvuče divno

ali nemaju smisla

Sad je tren

da te ljubav slomi

Sad smo puno ranjiviji

iznutra

Nije to ni izdaleka

gotovo

A fali samo korak

iznutra

  
    GRAD

     

    Bez lica ostali smo

Jučer u požaru

Danas u gužvi

Sutra na vjetru

U pukotinama ulice

i svakom uskom prolazu

Bez srama

traži me život

Ja ga nosim na rukama

kroz tvoj prljavi izlog

I ostavljam ga tu iza ugla

baš tu iza ugla

uvijek iza ugla

Na radost prenaglih krajeva

i punog grada ljudi

    Sad znam što hoću

Ja sam želja koja mi se konačno ispunjava

Ja sam ulica i noćni čuvar

Ja sam pošta s pravom adresom

ali krivim gradom

Što je krenulo po zlu

i gdje sam ti izgubio dodir?

Tko je postao istina

a tko ostao isti na tren?

  
    KAZALIŠTE

     

    Iz sreće

izvirem

    Ja sam ti ruke

kad ne znaš kud ćeš s njima

Bol u leđima

koju ne možeš naći

Rugam se svim ljubavima

jer nemam svoju

i zamjeram svim mržnjama

što me vole

    Prepoznaj šapat

u preglasnoj sobi

    Ja nisam vrata koja ćeš zaključati

ali, iskreno, već sam progutao ključ

pa morat ćete me rasporiti

Nema veze

Samo pazite

kad hrabrost izleti

Luda stara žena

s trulim voćem koje nitko ne želi kupiti

ali bi nam dobro došlo

ako predstava zakaže

    Naći ćemo se

U crnom snijegu na rubu ceste

poslaganom kao da nekog čeka

Pripremljenom

da smrzne i zareže

svakog tko ga shvati olako

    Iz sreće

izvirem

Nisam htio

  
    BOLESTAN ZRAK

     

    Udahni me

I sav topli zrak

koji sramežljivo istječe

iz mojih očiju

    Podsjeća na brdo povrh grada

i čist dan iznad oblaka smoga

Podsjeća na nedjeljnu raskoš

prekinutu vatrom

Podsjeća na leden vjetar

koji te spušta u stvarnost

Još samo sto metara

Saberi se

    Udahni me

Kroz nos

jer grlo mi je nateklo

i teško gutam sve

osim tvoje ljubavi

Tad okrećem na kašalj

i stišćem se da prođe

Bolestan

je jadna isprika

Bolesni

su izdajice

    A topli zrak

me hvata na udah

ubacuje u usta

svu prekomjernu glad

Nemoćan od tebe

nudim mu se

Nemoćan zbog sebe

gadim mu se

  
    ILUZORNO PRIKAZIVANJE LJUBAVI

     

    Razdvojeni

mi smo napadali zimu

a onda dolazili k sebi

uz malu peć na uspomene

    Izgorimo

Razmislimo

Još nikad nismo bili ovako blizu

Gotovo da se dotičemo licima

I povlačimo

Pred gomilom neostvarenih želja

Svađa bez pobjednika

Mira bez tišine

Razloga bez smisla

    Oduzmi mi osjet

Ostavi me u kutiji

Posred rijeke bez vode

Vjetra bez snage

Sebe bez mene

U prljavom kartonu

sve ti postaje jasno

Ne buši rupe za zrak

Ne treba mi

Dišem na strah

i drhtim na život

    Od oka

tri koraka

Uistinu

Vječnost

  
    STEREO (NOŽ ZA REZANJE STAKLA)

     

    A znaš li da sam u tvojoj ulici

srušio bezobraznog demonstranta

i oteo mu zastavu?

Prečist sam da bi udisao smog

zato ću pozvati

grupu dobronamjernih

da oslika dugačak zid

Iza njega stoje vlakovi

i mrak je

i skitnice spavaju

i tvornica čija prednja fasada

skriva tajnu koje nema

Sve to ti vidiš kroz svoje

dvostruko staklo

dok ti mičem kosu s lica

i pridržavam vaze

koje prijeteći plešu

i s ljubavlju mjerkaju tlo

    Uzmi nož za rezanje stakla

i popis dijelova koji ti trebaju

Tri bloka odavde je dućan s opremom

Idemo se počastiti

Meni treba retrovizor

a tebi ulje za kočnice

i novi stereo

St…

…ereo

Stereo

Stereo

Koči

Ili zaleti se

Ili odleti

Samo brzo

  
    POSLIJEPODNE

     

    Napustili smo Monte Kopu

u trenu kad je sunce zašlo za Italiju

Svatko uronjen u sebe

i svatko negdje drugdje

    A proveli smo predivno poslijepodne

Jurili po makadamu

Pogađali putove

Upadali u napuštene tenkovske bunkere

I klizili

samo klizili

do obale

    U grmlju spavaju ljudi

Na kamenju peku mrtvu ribu

Tamo sjedimo

Na ovom zaboravljenom kraju svijeta

i provodimo svoje predivno poslijepodne

Na nogama

Na koljenima

Nismo ga zaslužili

Ovdje se ne ostaje

Ovdje se dođe

i prestane sve

Ovo je kraj

Ovo nema smisla

Ovo je predivno

Otiđimo

    Djeca su ti prljava

Psi gladni

A ti samo bacaš kolute u zrak

Glup si

Volim te

Pokaži mi kako

ih hvataš s obje ruke

i ponovo šalješ u visinu

a da pritom ne misliš na ništa

Misliš li da je oko tebe

minsko polje?

Osjećaš li išta?

    Glup si

Volim te

  
    RATREBAZU

     

    Mogu li se natjecati s tobom?

Da li je to fer?

Kad me nabiješ na ogradu

izgrebeš ruke

i uzbuđeno prošapćeš

“Volim te

Koža ti je meka

Mirišeš na benzin”

    To je zato što volim brzinu

Sad se makni s mene

Trebam zamjenu

bocu s vodom

led na zglobu

zavoj preko očiju

Utakmica se zaoštrava

i svi smo

homoseksualno bliži Bogu

Puno više nego prije pola sata

i puno manje nego poslije sljedećeg napada

Sunce je na oklopu

mog voljenog protivnika

Njemu za ljubav

slomit ću mu noge

i veselo odskakutati do klupe

    Ratrebazu

  
    KOLJENA

     

    Bole me koljena

Puna su vode

Iglom

napravit ću rupu

i pustiti je van

a onda skliznuti na pod

i bolno jaukati

Plakati

Vrištati

Dignite me

Osovite na noge

Ja bih opet potrčao

Ne mogu više sjediti

u ovoj lokvi vode

A iz koljena šprica mlaz

Jak poput lupanja vratima

Durenja zločestog djeteta

Krađe

Stabla izraslog na krovu

najružnije zgrade u gradu

U kojoj živim ja

i još deset porodica

patuljastog rasta

Prodornog smijeha

Čujem ih

Jednog po jednog

Val sreće krenuo je iz podruma

i zapeo na mom stanu

Ne mogu se smijati kad me boli

Ali, u redu,

nadoknadit ću to

Evo, ići ću u dućan svaki dan

i oprati stubište

ali od sutra

Sad me pustite

da uživam u boli

Spužvom skupljam vodu

Vodom perem robu

Robu nosim kad idem van

Sam

Inače sam gol

  
    OKRETIŠTE

     

    “Moglo bi biti ukusno”

reče Erik

pa klekne i lizne ulje

Malo s tračnica

Malo s pločnika

Odmaknuo sam se od njega

da netko ne pomisli da smo zajedno

iako je okretište prazno

Ne čujem ništa

Ništa ne dolazi iz daljine

Osuđeni jedno na drugo

I bezbrojne mrlje od ulja

I smrad što te diže dok hodaš

I fantastičnu ideju

da prošire ulicu

tračnice poslažu u polukrug

i vrate te odakle si došao

    Erik je ležao pokraj mene

licem zabitim u asfalt

i lagano jeo tlo

Lizao već izblijedjelu mrlju

Smješkao se od zadovoljstva

Ja sam okrenuo glavu

zabio ruke u džepove

i počeo u sebi brojati do sto

    Dajem mu do sto

da prestane

Ili ću mu se pridružiti

  
    RODIO SAM DJEVOJČICU

     

    Rodio sam djevojčicu staru 35 godina

s tankim pokrovom od trave na leđima

Lijepo crta i špijunira susjede

Svaki dan sve mlađa

    Raznijela mi je utrobu

a sad ne želi ni čuti za mene

    Ti nisi moja majka!

    A nisam li?

Baš ti hvala

Te me riječi vrijeđaju, znaš

Tko će ti kupiti novu kabanicu

i voditi te u park?

Tko će te pridržavati kad počneš

zaboravljati hodati?

Kome ćeš reći zadnju riječ

prije nego mi se vratiš u tijelo?

    Tužan sam

Tužna sam

Tužni smo

Svatko na svom kraju sobe

Zagledan kroz svoj prozor

    Dok se na stolu hladi čaj

  
    MANIJAK

     

    Špijun koji me volio

i njegova omiljena igračka iz djetinjstva

jutros su opljačkali

najveću poštu u gradu

Oni čitaju svu dnevnu štampu

i bilježe tiskarske greške

Često zajedno piju mlijeko

i voze se na sanjkama

kroz zeleni park

    Žuta traka se petlja u grane

Povlači smeće s tla

u dugu kolonu

Naoružan sam metlom

Branim svoju zgradu

od novogodišnjih praznika

i iznenadnih gostiju

    Otputuj

Licem prema dolje

sa zvukovima spojenim u zujanje u ušima

Tlak

mi je porazbijao kapilare u očima

pa plačem krv

i trčim prema križanju

na kojem sam proklizao prošle zime

i skoro pogazio manijaka

  
    POZDRAVI SVE KOJE VIDIŠ

     

    Najljepši zvuk na svijetu

po tisućiti put se ponavlja

u mojoj sobi

Na ništa me ne podsjeća

Na ništa me ne potiče

Samo povlači tanku liniju preko prozora

i neprimjetno bježi odavde

    Vrati se natrag

Pokvaren sam i prljav

a bojim se ući u kupaonicu

jer je divovski prvotimac od spužve

zaspao u kadi

Priča u snu

i ispušta

najljepši zvuk na svijetu u kratkim razmacima

    Za koji tren

počet će povraćati

mineralnu vodu

i tad ću se naći

u jako nezavidnoj poziciji

Zato nogom razbijam prozor

i oprezno izlazim van

A vani je

najljepši zvuk na svijetu

upravo završio faks

I sad se vozi javnim prijevozom

od jednog do drugog okretišta

Laže gdje je bio

a kune se svime što ne posjeduje

da će jednom stajati

na čelu ove države

    Smijemo mu se

To je vjerojatno nešto najgluplje

što smo u životu čuli

ali neka

Bar je namjera dobra

  
    RAFAL

     

    Iz tamnog u mutno

jurimo kroz noć

Ne toliko oprezni

koliko opasni

Sa svjetlom od stakla

i velikom željom

da iza ove magle

nešto postoji

    Sve što kažeš je u redu

i ruke mi drhte

i osjećam da ćemo one s visine

jednom gledati

kao pse

I to što misliš je u redu

ali usporeno

U brzini

ti puno promakne

    More je besmisleno

kad skačeš po lokvama

Preveliko da ga zgaziš

Premokro da upiješ

Ali lijepo miriše

i odbija sunce

ravno u tvoje oči

  
    MOJA JE LJUBAV SLOMILA KIČMU

     

  
    PRESTANI

     

    Postavljamo zamke za vješte lovce

jer nas ubijaju

svojom hrabrošću

Nek samo na tren

osjete kako je biti lovljen

Dodaj mi konopac

i sakrij se u grmlje

Prerezanog grla

lakše će se smijati

Prihvatimo ovo kao ruku pomirenja

i pomolimo se da nas ne ubiju na spavanju

U tom toplom krevetu

nema mjesta za dvoje

samo premekani jastuci

i premalo sna

    This is the journey

That breaks me

Broken

I’m not what you asked for

    Makni mi svjetlo s lica

i ako ti se učini

vjeruj

Znamo se

To nije lako

ali je barem nešto

Pa priznaj

Zar se ne zabavljamo divno?

Zar se ne dodirujemo površno?

Zar je ovo trebalo biti ozbiljno?

  
    DA

     

    Raznesi me

Ja sam oprost

za ubojicu stranaca

koji je stigao jednu prijetnju prije

nego su pustili struju

    Zar njega?

Naravno.

On je nebo.

Pada ti na glavu.

    A zvukovi nas vrte

i mirisi nam gode

Mi smo

mala mrtva vojska

u mrljama od vode

    Prodajemo nebo

Sretnicima kao što je on

preveliko je

Mijenja ga za dva dobra noža

Sreću

I najljepše oči na svijetu

da trepću samo za njega

  
    PLJUSAK JE PREKINUO…

     

    Na mjestu koje iskri životom

lica su nam izgorjela

a ruke se slijepile

Ovo je dvadeset peti sat

i ne zna se

što će se noć i dan

dogovoriti

    Na mjestu uzdignute duše

upijam kristal

i dijelim prazninu

Pod je vlažan

Objasnite mu

Njegov je posao da nas trpi

    Na mjestu željezne mreže

osjećam tvoje prste

Pretražuju mi pore

i suše ih

Bez imalo zraka

S mislima u osveti

Povremeno se povratim

i zažalim te

    Leđa su mi mokra

Prozor je otvoren

To najčešće ne završi dobro

  
    JAKO PRISTOJNO

     

    Na groblju za zaljubljene

je zatvoren promet

Pa me strah

da me ne uhvati

još poneki sretan tren

koji je, eto, igrom slučaja

postao kazna

za savršen dan

    Ovo je cesta

s ponekim lijevim putem

na kojem zla djeca

guše motore

Tvoje lice im se ne uklapa

u mrak koji vole

Ranjena i nedužna

Zavijaju

    A ja sam napravio sve

da mi noć počne

isto kao što je večer završila

Dao te u sigurne ruke

i mirno zaspao

Nemaš sreće

Jer sutra će sve biti isto

Predivan djetinjasti košmar

i bol kojoj ne možeš ništa

  
    SAD JE…

     

    Sad je najvažnije

da nađemo Epidemaisa u Tiru

i da se lađom vratimo u Galiju *

    Pritisni me tišinom

da pristanem otići

jer inače…

Ovdje je lijepo

Uhvatilo me nespremnog

za ljubav

Danas nisam planirao voljeti

    Gdje da nađemo Epidemaisa,

molit ću lijepo? *

    Skriva mi se u rukama

i bježi pred koracima

Premalen je da bih ga primijetio

samo tako

Grize te za vrat

i tjera na kašalj

On je proljeće

koje bi radije bilo

topla, blatnjava

zima

    Uzbuna!

Straža! *

     

    * citat iz Asterixa

  
    DEJA VU

     

    Ne guraj me sa stolice

Ovdje mi je divno

Vidim šumu

i jedem joj s glave

Na svijetlosmeđem putu

pripremam zamku

za povorku sporu

kao strašna smrt

S prljavom djecom

i ubrzanom pjesmom

koja dira gdje boli

i ostaje vječno

Ovo se nije dogodilo tebi

nisi ti te sreće

Tebe su pribili na zid

Budi slika

Budi sve što želiš

Samo se ne miči

Crtam te po obrisu

Želim ti divan san

Prepun bljeskova

Šuma opranih kišom

I deja vua

koji se nikad neće dogoditi

  
    PRIJATELJI

     

    Ubili ste djevojčicu

s ljetom u očima

Na kućnom pragu

Počešljanu

Umivenu

Zakopanu u vrtu

Među koprivama

i starim željezom

Tamo gdje nitko ne ide

ali rado pogledava

I sjeća se

kako su je preskakivali u trku

Sunce je

i nikad se više neću osjećati

ovako lagano

    Sad šuti

Bio si dobar dječak

I ostat ćeš

ako ih uvjeriš da je istina

toliko okrenuta

da liči na laž

    Usred noći

Na praznoj, mokroj ulici

Sa željeznom šipkom

i prljavim rukama

Gledam te

Dok iza mene u mrak plamti

treća robna kuća

Divljajte

Prijatelji

  
    BROKEN SELFPROCLAIMED SAINT, THE

     

    Tamo preko rijeke

je svijetlo

Dopire do mene

i samo govori

Da je odvratno hladno

i da su ljudi strani

pa ih se ne tiče

kad auto bez svjetala

prijeđe preko mog mrtvog tijela

četvrti put

    Danas je dan

kad je svijetlo preko rijeke

i u ledenom mraku

pogledi su nam jako dugački

Mene ljudi znaju

pa vjeruju

Crtaju mi lice

u zamagljenom prozoru

A dvanaest neznanih junakinja

u nedogled

recitira

malu himnu hrabrosti

    Tebi

Jedini

Samoproglašeni sveče

Tebi

Kad mi slomljen strujiš kroz kosu

Mnoštvo se skupilo

i nevoljko plješće

ali samo par

to stvarno misli

  
    GLUPOSTI

     

    Treba previše hrabrosti

da se ponovi to što si rekao

Ja je nemam

i ne bih ti je ni dao

Tako si mi pomažemo

Kroz ovu prijateljsku zimu

lakše je proći

u crvenom plišu

nego brišućem letu

Kad dječji glasovi

odraslih ljudi

pokušavaju reći da nam fali

toliko malo

glasom

lomljenih

udova

Ponosa

odnosno

sreće

Tragedije

ideja

jer s njima je svaki tren

Bezazlen

    Trebaš li hrabrost sad?

  
    VLAK

     

    Ispao sam kroz prozor

ravno u tvoje dvorište

Imaš mali vlak

s malim tračnicama

na koje sam legao

i čekao da poginem

ali ovih dana

promet je rijedak

a struja štrajka

Ti si stavila kapu na glavu

i ruku na glavnu sklopku

Gledaš me iz potkrovlja

i odlučuješ

Sporo

Detaljno

Privrženo

Ljubazno

Ne želiš me pogubiti

ali što nam još preostaje?

Skrasiti se negdje daleko?

Lagati rođacima da sam promijenio lice?

Sad sam ljepši

nego kad smo zadnji put

bili u gostima

Ali me manje voliš

I zato pališ agregate

Puštaš snimljene krike

i vojnu glazbu

Pljesak djece

Odobravanje odraslih

Presječeno

teškim uzdasima

Kao kad promaše

Ali ti nećeš

Uvijek si pogađala

Nema razloga da ti sad

ruka zadrhti

  
    NEZGODNA DVOSEKUNDNA PRILIKA ZA UPOZNAVANJE

     

    Sudar

Dobro sam

Nije me ni taklo

Na prvi pogled

    A na drugi

me bacilo na zid

zakačilo za auspuh

i odvuklo u mrak

Ali dobro je

Ne krvarim

Na drugi pogled

    A na treći

me više nema

Sad za sobom vuku

samo dijelove

Crvena je ulica

Miriši na mene

dok se popravlja

    Samo ti nikako

da prođeš

    (?agot od olšod ej okak A)

    U toj

nezgodnoj dvosekundnoj

prilici za upoznavanje

Dobacio sam ti pogled

i umro od straha

Napravio korak nazad

okrenuo se

i rastopio

Po prijateljima

Po svima

samo ne tebi

Po tebi se ne rastapa

Za tebe se sudara

  
    KAMPIRATI?

     

    Sviđa mi se

kako mi nogama prljaš auto

Kako ispod veste

nemaš ništa

Smrzavaš se

ali to ne primjećuješ

samo mi nježno

grizeš usne

    Odavde ćemo skočiti na glavu

i u zraku

se pokušati posvađati

Da bude eksplozija

kad udarimo u tlo

i izađemo na drugom

kraju planeta

    Pored mene se sudaraju biciklisti

Prolazi hladnjača

u kojoj visimo naglavačke

prije ubrzavanja

Dan je lijep

Neizrecivo sam sretan

Baš sam sretan

Sretan

    Nema te više u maloj sobi u podrumu

Što ćemo sad?

Kampirati?

  
    OUR LADY OF GUADALUPE – OPTIONAL

     

    Sveta

mliječna kiselino

što si nas naučila

voljeti hod

Zbog tebe

sjedimo na podu

i gađamo se kamenjem

Ja sam progutao već dva

i iskašljao malo krvi

Neka

Glavno da su organi na mjestu

    Sveta

mliječna kiselino

Prijateljice

Četa mi se utopila u rijeci

Samo ja sam ostao

S očima što vire iz zemlje

usisavaju travu

i zamjenjuju je željezom

Ovdje će jednom prolaziti pruga

Ne…

Ne, ovdje će biti stanica

    Guadalupe

Sveta

mliječna kiselino

Nismo se stigli ucrtati na mapu

A sad smo preumorni

Preneodlučni

Jesi li ti dobro ili zlo?

Smijemo o tebi učiti u školi?

Mogu te dotaknuti?

Kako se zoveš?

    Our Lady of Guadalupe – optional

Kad me pregazi

svetica

nemam puno izbora

Ja sam rana

  
    D. M.

     

    Digitalni manevri

Rastem

sve brže

Vježbam

izgovarati ti ime

Radioaktivnim

vodenim bojama

precrtavamo

pločnik na sebe

Pogledaj mama

Ja sam pukotina

i cijev što vodi do toplane

    Elektr

Elektronik

Elektronikkaaa

je zakazala

i za koji tren će sve pasti

Passsti

Pusti

Imaš samo dvije ruke

a jedna ti treba

da me zagrliš

    Nemam oči

pa me nije strah

Gradski su oci

otišli u lov

Love se po šumi

raketama na navođenje

Pune jame šiljcima

i ostavljaju po jedan cvijet

na svakom montažnom krevetu

u atomskom skloništu

  
    NIJE LI BOLJE?

     

    Žlica za čaj

S njom se branimo od svega

S njom smo iskopali jarak oko kuće

Napunili ga pijeskom

i stavili natpis

Igralište

    Pa priđi bliže

ako ti je svejedno

Meni nije

Iskopat ću ti svako oko

koje me krivo pogleda

i otrgnuti svaku ruku

koja se pomakne

To je ljubav

To je suživot

Tebe i mene

Uzidani u most

Nerazdvojni

Zaljubljeni

    A nije li bolje

da noćas prespavam vani?

Zatrpan do vrata

    A nije li bolje

da se sad rastanemo?

Znojim se pri pomisli

na toliku sreću

Ne znam da li je zaslužuješ

    Žlica za čaj

Otrov u prahu

Pojest ćemo jutro

da se ne probudiš

Više nikad

  
    PALESTINA

     

    Boje i lakovi

Udišemo zajedno

Briznemo u plač

na svim pravim mjestima uz cestu

Nije važno zašto

glavno da smo zajedno

Glavno da miriši

na petrolej

    I tako

maže nam se šminka

kad ulijećemo u zavoj

Držim je za nogu

Riječima joj ljubim

natekle oči

Ona je Palestina

Brza na oružju

Sretna u braku

Pomalo

Samostalna

A ja sam sretan

Kao žuti kamion sa sladoledom

Kao posljednji zalogaj

i prvi kašalj uoči

prehlade

    Gostimo se

Ugljenom rastopljenim u vodi

i išpricanim kroz zube

na smeđi papir za zamatanje poklona

  
    MALARIJA

     

    Uključen.

Sudjelujem u razgovoru

kimanjem glave.

Dvodimenzionalno.

Iz profila.

S poda.

Iz ruke.

Nisam mrtav.

Samo tih.

Ne boj se.

    Pregledan na granici.

Čist, ali rastavljen.

Isprekidan.

Popravljan u ljeto.

Zar ti moraš bušiti ulicu

svake godine?

Baš kad ja prolazim?

Preskačem lokvu

u gumenim čizmama

i prstima nanosim mulj

na tepih u dnevnoj sobi.

Kišem bez ruke na ustima.

Kradem ti katalog iz

poštanskog sandučića

i od njega dobivam osip.

Kao kad se malarija

uputi prema mojoj sobi

po noći.

I nađe me kako čitam knjigu

uz svjetlost lampe

koja pucketa kad se ugasi.

  
    MALARIJA 2

     

    Trag je čist je čist je

Sad nam neće

pobjeći

Ti mali tragovi

utisnuti u pijesak

Razbacani na sve strane

Napravili su velik

osvijetljen

granični prijelaz

Nemam ništa je čist je

trag je čist

je čist je

uvjerava te

Prestani ga voljeti

To dijete

je mašina je čist je

trag je čist

    To dijete je mašina

Proizvodi

previše

i zna abecedu

Snimaju ga kamerom

i noću ispravljaju greške

On ujutro mora biti

savršen

